موتکانی راڑیں دیتّلُو
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اَپسے شِدان اِنت رہسراں
گویاک مُرتگ اندر ءَ بنیادم ءِ
باریں چے پیمیں جاورے رُستہ چو درچک ءَ باتن ءَ
بے بُرّ ءُ بر
بے تاک ءُ پن
گوات ءِ چڑکّہ بیمّناکیں میتگ ءَ اُزرے نہ کنت
داں دل مہ جنت
سنج ءِ در ءَ
رنگانی ٹھلیں ہیسکگ اَں
موجیں سباہ ءِ مُرتگیں ارواہ پتاتہ دردئے ءَ
گیروشگ اِنت مسکیں سمین ،
نازانی ارساں ساچ کنت
پہ الوت ئے
پہ کیامت ئے
سازیں ھیالانی بہشتیں چیدگاں
دنزیں مہ کن مُلمائیں وھد ءِ مانشانی میتّاں
سِتر ءِ دریگاں پِر بِدئے
آلاڈیں دردانی گِس ءَ
موتکانی راڑیں دیتّلو
مرچی پدا چہ شگرب ءَ چِست اِنت
چو مستیں زِر چکاریں چول ءِ پیوندیں گُمان ءِ ملپد ءَ
چیھالیں دردانی لد ءَ مُرگاں کُدوہ یل داتگ اَنت
کسّہ پدا پشکپتگ اَنت
دمتوس بوتّگ واھگ ءِ ھُورکیں دیار
بے منزل ءَ
آسیں دل ءَ
دمبُرتگیں توکل وتی ماں کوپگ ءَ زُرتہ شُتہ
دیم پہ ھما کوھاں کہ پیریں ھاجت ءِ روکیں چراگ ءَ شھم داتگ
پہ ترا
پمّا چو نوکیں نوبت ءِ اِستالے ءَ کہ روک بوتّگ
کلکشیں ماہ ءِ دمگ
موتکانی راڑیں دیتّلُو
چمّانی لھمیں سْرمگ اَنت
تو ھم وتی چمّاں تُش ئے مانکشّ گوں
ایمن بُہ بو
باندات ءِ اُوست ءَ زندگی بِلّے پدا چو موسمے ءَ درپش دنت۔